Waqt li tħabbret skema ġdida mill-GRTU u l-Bank of Valletta (BOV) biex tinċentiva l-istallazzjoni ta’ pannelli fotovoltajċi, tħabbret ukoll rata ġdida ta’ 16-il ċentezmu u ħamsa għal kull unit li l-Enemalta tixtri mil-familji li jidħlu f’din l-iskema. Intqal li din ir-rata bi ftehim mal-gvern ser tibqa’ fissa għal 20 sena. L-iskema mħabbra mill-GRTU hija maħsuba biex tiffaċilità l-investimenti fi skemi ta’ enerġija alternattiva bħal dik ġġenerata bix-xemx. Noel Gauci, il-President tat-taqsima fi ħdan il-GRTU responsabbli mis-sezzjoni tal-enerġija li tiġġedded, spjega li l-akbar benefiċċju se jkun fit-tariffi tal-units tal-enerġija li jinbiegħu lill-Enemalta li issa se jkunu garantiti għall-perjodu ta’ 20 sena. Hu spjega li l-iskema li se tkun miftuħa sa Ottubru hi possibli bi ftehim kummerċjali li ntlaħaq mal-Bank of Valletta. Fil-konferenza tal-aħbarijiet intqal li fl-aħħar sena kien hemm 1,700 familji li ibbenefikaw minn skemi tal-Awtorità tar-Rizorsi li tat sussidju ta’ 50 fil-mija għax-xiri tal-pannelli.